تېرو ۲۴ ساعتونو کې د سرې میاشتې د فعالیتونو خبرونه: زابل: د خاک افغان په ولسوالۍ کې د وروستیو سختو ورښتونو له امله له ۲۴۰ زیانمنو شویو کورنیو سره په ټولیزه توګه د ۲،۰۴۰،۰۰۰ افغانۍ نغدی مرسته ترسره شوه، چې هرې کورنۍ ته ۸،۵۰۰ افغانۍ ورکړل شوې. بغلان/ لوګر/ بامیان: د لوګر ولایت مرکز او ازرې ولسوالۍ، د بغلان ولایت د تاله او برفک په ولسوالیو او د بامیان ولایت مرکز کې د وروستیو ورښتونو له امله له ٣٢ زیانمنو شویو کورنیو سره د غیر خوراکی توکو مرسته ترسره شوه، چې پکې خېمې، ترپالونه، د پخلنځی توکی او د اوبو بوشکې شاملې وې. هرات: ښوونیز مرکز کې له ۳۰ تنو رضاکارانو څخه د سیرت النبی صلی الله علیه وسلم په برخه کې آزموینه واخیستل شوه. ننګرهار/ لغمان/ کونړ/ نورستان: یو شمېر کارکوونکو او رضاکارانو ته د اقتصادی امنیت تر عنوان لاندې پینځه ورځنی روزنیز ورکشاپ پای ته ورسېد. ارزګان: د خاص ارزګان په ولسوالۍ کې د وروستیو ورښتونو له امله له ۲۴۰ زیانمنو شویو کورنیو سره د مرستې په موخه سروې ترسره شوه.